הנרי אולדנבורג

**הנרי אולדנבורג** (באנגלית: **Henry Oldenburg** או **Henry Oldenbourg**; נולד בסביבות 1618 בשם **היינריך אולדנבורג** (**Heinrich Oldenburg**), מת ב-5 בספטמבר 1677) היה תאולוג גרמני, דיפלומט ופילוסוף של מדעי הטבע, מיוצרי ביקורת העמיתים. הוא היה הוגה ואיש מדעי הרוח והמדע, אחד המובילים באירופה של המאה ה-17. רשת התכתבויותיו התחרתה בזו של פברי דה פירסק, מרן מרסן ואיסמאל בוליאלדוס. עם ייסוד החברה המלכותית בלונדון, לקח על עצמו את משימת ההתכתבויות עם גורמים מחוץ לאנגליה, והיה המזכיר הראשון של החברה.

## קורות חייו
נולד בברמן, גרמניה. למד תאולוגיה וקיבל תואר מהגימנסיון המקומי *Gymnasyum Illustre* ב-2 בנובמבר 1639. שלט בגרמנית, לטינית ויוונית. קורותיו בשנות ה-1640 אינן ברורות, אך ההערכה היא שעבד כמורה באנגליה במשך רוב העשור. בשנת 1648 עזב את אנגליה ובילה בליידן ובאוטרכט ברפובליקה ההולנדית, שם רכש בקיאות-מה בשפה ההולנדית. הוא שהה קצרות בברמן באביב, וחזר ללונדון ביולי 1653, שליח דיפלומטי של הסנאט של העיר ברמן אל הלורד פרוטקטור אוליבר קרומוול בעניינים הנוגעים למלחמת הולנד–אנגליה הראשונה.

אולדנבורג התיישב באנגליה בתקופת האינטררגנום, תקופת שלטונו של אוליבר קרומוול, לאחר הדחתו של צ'ארלס הראשון מלך אנגליה ולפני הרסטורציה האנגלית. הוא יצר קשר עם פטרונו רוברט בויל ועם ג'ון מילטון, שכתב עליו כי "למד לדבר את שפתנו בצורה מדויקת ושוטפת יותר מכל זר אחר שהכרתי אי פעם" ("התכתבות", *Correspondence,* 1.34). אולדנבורג היה מורה פרטי של אחיינו של בויל, הפוליטיקאי ריצ'רד ג'ונס, הרוזן הראשון מראנליי (Richard Jones, 1st Earl of Ranelagh), נסע עמו בצרפת בין 1657 ו-1660 וכך הוסיף למטען האינטלקטואלי שלו את השפה הצרפתית - עוד שפה אירופית בה שלט.

אולדנבורג נישא לאשתו השנייה, דורה קתרינה דורי (1654–1677), בתם של דורותי וג'ון דורי בלונדון ב-13 באוגוסט 1668. דרך מילטון, אותו פגש מוקדם יותר בשליחותו הדיפלומטית, או דרך ליידי רנלה, אחותו של בויל ואמו של ריצ'רד ג'ונס, נכנס לחוג אינטלקטואלי ובו חברו הגרמני סמואל הרטליב שאולדנבורג עתיד היה לרכוש את רשת הכתבים הענפה שלו, ג'ון דורי שהפך לחמיו, והכלכלן ויליאם פטי. בין מכותביו של אולדנבורג באותה תקופה היה ברוך שפינוזה, אותו הכיר בטיול בהולנד, ולו העניק כרך כתבים בנושאים מדעיים מאת בויל.

## מזכיר החברה המלכותית
לאחר הרסטורציה האנגלית הפך אולדנבורג לחבר מוקדם (*עמית מקורי*) בחברה המלכותית שנוסדה בשנת 1660, וכיהן כמזכירה הראשון יחד עם ג'ון וילקינס. הוא שמר על קשרים מדעיים ברחבי אירופה. הוא הפך לעורך המייסד של "*Philosophical Transactions of the Royal Society"*. הוא החל לשגר כתבי יד שהוגשו למומחים שיכלו לשפוט את איכותם לפני פרסומם. זו הייתה תחילתה של כתב העת המדעי המודרני וגם של ביקורת עמיתים. *"Philosophical Transactions of the Royal Society"* הוא כתב העת המדעי הוותיק ביותר בעולם.

בשנת 1667, במהלך מלחמת הולנד-אנגליה השנייה, נכלא לזמן קצר במגדל לונדון בחשד לריגול. התכתבויותיו נקשרו לתמיכה של הפוליטיקאי סר ג'וזף ויליאמסון; בין היתר, סיפק לוויליאמסון מידע מודיעיני.

אולדנבורג חלה ב-3 בספטמבר 1677 ומת יומיים לאחר מכן בביתו בפאל מאל, לונדון. הוא נקבר ב-7 בספטמבר בכנסיית סנט מרי הבתולה, בקסלי. אלמנתו נפטרה עשרה ימים לאחר מכן.

## התכתבויות
### דנמרק
* רסמוס ברתולין.

### [[פלנדריה]]
* רנה פרנסואה וולטר דה סלוז.

### צרפת
* אדריאן אוזוט, אנרי ז'וסטל, פייר פטי, איסמאל בוליאלדוס.

### גרמניה
* סר ויליאם קורטיוס, יוהנס הווליוס, גוטפריד לייבניץ, פיליפ יקוב זקס פון לוונהיימב, יוהאן דניאל מיור, אהרנפריד ולטר פון שירנהאוס, מרטין פוגל.

### איטליה
* פאולו בוקון, ג'ובאני דומניקו קאסיני, מרצ'לו מלפיגי, מנפרדו סטלה

### הולנד
* רניה דה גרף (Reinier de Graaf), כריסטיאן הויגנס (Christiaan Huygens) ואביו קונסטנטין (Constantijn Huygens),אנטוני ון לוונהוק, וילם טן רינה (Willem Ten Rhijne), שפינוזה יאן סוואמרדם (Jan Swammerdam), איסק ווסיוס (Isac Vossius).

## לקריאה נוספת

** Jean-Pierre Vittu, "Henry Oldenburg 'Grand intermédiaire'", in "Les grands intermédiaires culturels de la République des Lettres", pub. by Christiane Berkvens-Stevelinck, Hans Bots and Jens Häseler, Paris, Honoré Champion, 2005, pp. 184–209
** 
** Thomas Elsmann: *Im Schatten des Kaufmanns – Bremische Gelehrte 1600–1900*, Bremen: Schünemann 2012, S. 80–99
* 


## קישורים חיצוניים

* 

* Works by Henry Oldenburg at Project Gutenberg
* Works by or about Henry Oldenburg at the Internet Archive
* The Correspondence of Henry Oldenburg in EMLO

* 
## הערות שוליים

קטגוריה:דיפלומטים גרמנים
קטגוריה:עמיתי החברה המלכותית
קטגוריה:נפטרים ב-1677
קטגוריה:מדענים אנגלים
קטגוריה:מדענים גרמנים